**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# Д О К Л А Д

от Румен Порожанов – министър на земеделието, храните и горите

### Относно: Проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), чл. 17а, ал. 4 от Закона за рибарството и аквакултурите (ЗРА) и чл. 4, б. „о” от Закона за държавните такси, внасям за разглеждане от Министерския съвет проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите.

Изпълнителна агенция по рибарство и аквакултури (ИАРА) е администрация към министъра на земеделието, храните и горите, която съгласно чл. 6, ал. 1, т. 5, т. 6, т. 8 и ал. 3, изр. 2 от ЗРА е отговорна за издаване на разрешителни за стопански риболов, регистрация на лицата, които развъждат и отглеждат риба и други водни организми, създаване и поддържане на информационно-статистическа система за рибарство и аквакултури, разпределяне на квотите на Република България за улов на риба, предоставени по международни споразумения и договори и воденето на регистър на риболовните кораби. Съгласно чл. 17а, ал. 4 от ЗРА за извършването на тази дейност и предоставянето на свързаните с нея услуги, се събират такси съгласно Тарифа за таксите, събирани по Закона за рибарството и аквакултурите, приета с [Постановление № 133](apis://Base=NORM&DocCode=50110&Type=201) на Министерския съвет от 2006 г., (обн., ДВ, [бр. 48](apis://Base=NORM&DocCode=142440730&Type=201) от 2006 г.), (Тарифата). От приемането й до настоящия момент са извършени само две пълни актуализации на стойността на заплащаните такси – през 2007 г. и 2008 г. Актуализациите през 2010 г. и през 2014 г. засягат само чл. 3, а не действителното отражение на икономическите процеси върху себестойността на предлаганите услуги. С проекта на Тарифата се цели да се преодолеят на първо място настъпилите инфлационни процеси през годините, които дават отражение върху себестойността на предоставяните услуги. На второ място да се избегнат допуснати грешки при определянето на таксата на тези услуги, като в този случай ИАРА извършва тази ревизия от гледна точка на натрупания деветгодишен опит при прилагане на Тарифата. Предлаганото въвеждане на такса за издаване на разрешително за улов на риба и други водни организми с научноизследователски цели се прави с оглед синхронизиране на Тарифата с действащата разпоредба от ЗРА – чл. 40, ал. 18. Със същата цел отпадат някои текстове, като например „крайморски езера и блата” в чл. 2, изречение първо.

По отношение на стопанския риболов е необходимо да се въведат изменения при определянето на себестойността на предоставената услуга по маркиране на риболовните уреди. Съгласно чл. 17 и чл. 18 от Тарифата, се заплаща такса в размер на 2 лв. за немрежен риболовен уред и 2 лв. за всеки сектор с дължина до 100 м. за мрежен риболовен уред. Към настоящия момент събираните такси стигат за покриване на разходите за нискокачествени марки, които лесно могат да бъдат подменени или копирани. При използването на настоящите марки се установиха няколко съществени недостатъка. Същите корозират много бързо под въздействие на морската вода, заплитат се в риболовните мрежи и падат от тях. В отговор на това предлагаме да се увеличи събираната такса на 6 лв. за немрежен риболовен уред и 6 лв. за всеки сектор с дължина до 100 м. за мрежен риболовен уред, което ще позволи на ИАРА да предостави марки, които позволяват устойчивото им закрепване на риболовните уреди и материалът от който са направени да издържа на корозия и неблагоприятни морски условия. Номерът на марката е по-ясно различим и позволява по-лесно разпознаване при последващия контрол от страна на ИАРА. Предложения размер на таксата съответства на себестойността на предоставяната марка.

В Тарифата се извършва разграничение на мрежените уреди, използвани при извършване на стопански риболов с кораби до 10 бруто тона. В тази връзка е необходима актуализация на чл. 2, ал. 1, т. 1, буква „а”. Разликите в улов на риба с различните видове мрежени уреди е минимален, а съответстващата такса е в пъти по-малка и не отговаря на реалностите в стопанския риболов. С цел преодоляване на това различие се налага увеличаване на таксата, заплащана за риболовни кораби до 10 бруто тона от „100 лева“ на „120 лева“.

С проекта се предлага изменение в чл. 2, т. 1, чрез добавяне на риболовни уреди "винтери" за извършване на стопански риболов във водите на Черно море от кораби до 10 бруто тона, за което да се заплаща такса в размер на 300 лв. Досега за риболов чрез риболовни уреди "винтери" се събира такса в размер на 400 лева по чл. 2, т. 1, буква "в" – "с други разрешени риболовни уреди". Предложеното изменение има за цел отделянето на винтерите като използван риболовен уред, което ще даде възможност на риболовците, желаещи да използват само този уред да заплащат съответната такса, без обвързващото задължение да се заплати правото за използване на „риболовни уреди по т. „а” и „б” и с други разрешени уреди“.

При този вид риболов в мрежените риболовни уреди е възможно да попадне по-голямо разнообразие на видове риби, които са прилов – видове от разред скатоподобни, докато при винтерите прилов на скатове е изключен като улов. От друга страна при извършване на стопански риболов в р. Дунав за използването на винтери има обособена отделна такса и поради това, предложението за разграничение ще постави сходни условия по отношение на стопанския риболов с винтери, който се използва за риболов както в река Дунав така и в Черно море.

Подготвена е още една промяна, в разпоредбата на чл. 2, т. 1 от Тарифата. Тя касае лицата, извършващи риболов на миди, рапани, скариди, жаби, езерен рак и други водни организми, които не използват риболовни уреди. Сегашната редакция на тарифата създава предпоставки за неясно тълкуване при заплащане на таксата за улов на други водни организми. Поради нормативните ограничения, част от тези водни организми се улавят предимно чрез водолазен способ, без използване на риболовен уред. При някои видове, обаче, е налична възможността за улов както чрез ръчен (водолазен) способ, така и чрез използване на риболовен уред. Такива са случаите с рапана (улавян чрез водолазен способ и бим трал) и със скаридите (ръчно и с винтери). Водещ мотив при необходимостта от промяна на сега действащата ситуация е да се заплаща такса за определен уред, чрез който да се добиват всички разрешени видове риба и други водни организми. Така например, ще се даде възможност на риболовец, заплатил таксата за използване на винтери да извършва улов не само на риба, а и на скариди, без да заплаща допълнителна такса за това. Предложението е да бъде добавен текста „без риболовен уред се събира такса по реда и условията на чл. 7”, чрез което се цели неговото прецизиране по отношение възможността за добив на водни организми, както и избягване възможността за усвояване на определен ресурс да се заплаща повече от една такса, и не на последно място – да се избегне възможността да се извършва улов на водни организми чрез заплащане правото за усвояване на ресурса, а реално да се използва риболовен уред, за чието използване таксата е по-голяма.

Останалите такси, събирани по ЗРА имат ресурсен характер и са свързани с усвояването на риба и други водни организми от обекти – държавна собственост.

В чл. 7, т. 2 е заложено да се заплаща такса в размер на 300 лв. за придобиване на право на стопански улов на миди и скариди. Така поставената такса на услугата унифицира улова на миди и скариди, което води до необосновано високи такси за риболовците на скариди. Уловът на миди се характеризира с прилагането на ръчен способ и водолазно оборудване, а уловът на скариди се извършва, освен ръчно и с използването на капани (винтери). Статистиката сочи, че през последните години при улова на миди се наблюдават значително по-големи добиви в сравнение с улова на скариди, като стойността на килограм миди е по-ниска отколкото стойността на килограм скариди. По този начин риболовците на скариди заплащат по-голяма такса, за усвояване на ресурс от водни организми с по-ниски добиви. Това противоречие би се избегнало като се разграничи улова на миди от улова на скариди, което е извършено с предложената промяна на Тарифата.

В действащата към момента Тарифа се предвижда „За издаване на специално разрешително за улов на квотиран вид риба във водите на Черно море в рамките на определена квота да се заплаща такса в размер 60 лв.” и за „За ползване на неусвоен ресурс от определена квота за определен вид риба във водите на Черно море от чуждестранен риболовен кораб за всеки килограм от нея се събира такса, както следва:

1. за есетрови риби,калкан, лефер 8,00 лв.;

2. за карагьоз, лаврак, акула, зарган, паламуд 3,00 лв.;

3.за сафрид, хамсия 0,50 лв.;

4. за копърка 0,20 лв.”

През последните години, уловът на калкан е предмет на специфичен мониторинг и контрол, включващ редица допълнителни условия, в сравнение с улова на останалите видове риба и други водни организми. В Националния план за контрол в рибарството са заложени целеви показатели за инспекция и контрол, които с всяка изминала година стават все по-високи и тяхното достигане е от съществено значение, с оглед изпълнението на плана за контрол. Сегашния размер на таксите не е достатъчен за достигане на целевите показатели заложени в националния план за контрол в рибарството за 2016 г. В сравнение с 2014 г. и 2015 г. са заложени по-високи критерии при специфичния мониторинг и контрол. Увеличено е както времетраенето така и броя на съвместните инспекции с други национални и чуждестранни институции. С цел преодоляване на тези недостатъци се налага увеличението им като за издаване на специално разрешително за улов на квотиран вид риба във водите на Черно море в рамките на определена квота да се заплаща такса в размер „100 лв.”. Налага се и увеличение на таксата за ползване на неусвоен ресурс от определена квота за определен вид риба във водите на Черно море от чуждестранен риболовен кораб за всеки килограм и от нея да се събира такса, както следва:

1. за есетрови риби,калкан, лефер от „8,00лв.” на „16,00 лв.”

2. за карагьоз, лаврак, акула, зарган, паламуд от „3,00 лв.” на „6,00 лв.”;

3. за сафрид, хамсия от „0,50 лв.” на „3,00 лв.”

4. за копърка от „0,20 лв.” на „1,00 лв.”.

Сходно с гореспоменатите изменения е предложението за изменение на таксата, свързана с издаването на безсрочно разрешително за стопански риболов по чл. 1 от Тарифата, която към настоящия момент е едва 20 лв. С оглед на спецификата на услугата, която се предоставя по отношение на безсрочност, дори и възмездно, е една възможност за рибарската общност, за която заплащаната такса от 20 лв. е изключително ниска. Предвидено е увеличение на размера на таксата за издаване на безсрочно разрешително за стопански риболов от 20 лв. на 30 лв. Аквакултурите заемат голяма част от пазара на риба. Самото поддържане на регистъра на лицата, развъждащи и отглеждащи риба и други водни организми, изисква повече технически ресурси като обем информация, която да бъде проверена и обработена. Изпълнителна агенция по рибарство и аквакултури е отговорна за поддържането на регистъра, в който се вписват лицата, както и за издаване на документ – Удостоверение за извършено вписване в регистъра на лицата, които развъждат и отглеждат риба и други водни организми, за което се събира такса в размер 20 лв. по чл. 12 от Тарифата. Също така ИАРА е второстепенен разпоредител с бюджет, който осъществява последващ контрол, върху спазването на приложимото в областта законодателство и критериите, въз основа на които е вписано юридическото лице или едноличния търговец. От 2006 г. до настоящия момент чл. 12 не е изменян, докато ЗРА е изменян няколко пъти по отношение на аквакултурите, чрез добавяне на допълнителни документи, необходими за вписване в регистъра на лицата, които развъждат и отглеждат риба и други водни организми. Също така се наблюдава значително повишаване в броя на аквакултурните стопанства от 2006 г. до сега. Таксата, която се заплаща е крайно недостатъчна и не покрива разходите, които се извършват за осъществяване на контрол, обработване на документи и регистрация на лицата, развъждащи риба и други водни организми. По същия начин стои въпроса и с вписването в регистъра на центровете за първа продажба на продукти от риболов по чл. 15 от Тарифата, и вписването в регистъра на лицата купувачи при първа продажба на продукти от риболов по чл. 16 от Тарифата. Предлага се таксите по чл. 12, чл. 15 и чл. 16 от Тарифата да бъдат изменени от 20 лева на 50 лева, като това би повишило качеството на услугите и последващия контрол върху тях.

На следващо място, изменението на Тарифата се налага и въз основа на влезлия в сила от декември 2015 г. Закон за изменение и допълнение на Закона за рибарството и аквакултурите (обн., бр. 102 от 2015 г.), с който се въведе задължение за капитаните на риболовни кораби с дължина до 10 метра да вписват в декларация, данните за улова/разтоварванията за предходния месец по видове и количества, след влизане в сила на план за статистическите извадки. В тази връзка се предлага изменение на чл. 19, като се допълни следния текст: „За предоставяне на комплект декларации за ежемесечно докладване се събира такса в размер 10 лв.”. Това изменение е с оглед на административните разходи и ресурса от информация, която трябва да бъде обработена. Корекцията е неизбежна предвид изпълнението на ангажиментите, поети от страна на Изпълнителна агенция по рибарство и аквакултури, във връзка с Регламент (ЕО) № 1224/2009 на Съвета от 20 ноември 2009 година за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г.)

Необходимо е въвеждането на нова такса имаща за цел прилагане на разпоредбата на чл. 40, ал. 18 от ЗРА в съответствие с която: „за издаване на разрешително за улов на риба и други водни организми с научноизследователски цели се заплаща такса съгласно Тарифата”. Този текст е изменен последно през 2012 г. в ЗРА, като досега предвидената в закона такса не е била въведена в Тарифата, съответно събирана и заплащана от съответните лица. С оглед спазване на разпоредбите на закона се предлага за издаване на разрешително за улов на риба и други водни организми с научноизследователски цели да се заплаща такса в размер 30 лв.

По отношение на провежданите от ИАРА обучения и полагане на изпит за придобиване на правоспособност за извършване на стопански риболов е подготвена редакция на таксата по чл. 13 от Тарифата, чрез увеличение на таксата от 20 лв. на 50 лв. Цялата процедура по предоставянето на услугата по чл. 13 отнема няколко работни дни и е свързана с ангажирането на служители, които участват в изпитната комисия и провеждат обучението, проверяват изпитните резултати, след което издават съответните документи на успешно положилите изпит или преминали обучение. Мотивите за увеличение се базират на това, че приходите са изключително ниски в сравнение с разходите по предоставянето на услугата.

Република България разполага с действаща наземно базирана система за наблюдение на риболовните кораби и поддържа сателитна система за наблюдение. В тази връзка е необходимо изменение на чл. 20а от Тарифата. Системата за наблюдение и контрол на риболовните кораби се състои от бордово оборудване за сателитно проследяване и наземно базиран център за наблюдение (ЦНРК). Бордовото оборудване за сателитно проследяване се монтира за риболовни кораби с обща дължина над 12 м. Експлоатацията и поддръжката на Сателитната система за наблюдение и контрол на риболовните кораби включва разходи за периодична комуникация за определяне статуса на риболовните кораби, за предаване на съобщения за уловите и за контакт между ЦНРК и риболовните кораби. Необходимо е изменението на таксата за предоставяне на справка или ограничен достъп до системата за наблюдение и контрол на риболовните кораби, поради спецификата на самата услуга. От въвеждането й до настоящия момент тази такса не е изменяна и тъй като е минимална не покрива разходите, които се извършват по предоставянето на услугата. Изменението е от съществено значение, тъй като системата свежда до минимум възможността за извършване на нерегламентиран риболов, като позволява да бъде локализирано местоположението на риболовния кораб във всеки момент. В тази връзка предложението е досега действащата такса да бъде увеличена от 2 лв. на 5 лв. Това увеличение би довело до подобряване на качеството на предлаганата услуга. Системата има значение за получаването на достоверни статистически данни с много голям процент на точност, свързани с мястото на извършване на риболов. Създава се възможност и за по-ефикасно управление на запасите от стопански значими видове риба. В тази връзка изменението, което предлагаме по отношение на таксата е минимално в сравнение с ползите, които носи спецификата на самата услуга. По същия начин стои въпросът с чл. 20б, ал. 1 от Тарифата, по отношение на предоставянето на електронна справка или достъп до регистрираните от ИАРА уловени и разтоварени количества риба и други водни организми с търговска цел. Необходимо е таксата да бъде актуализирана, тъй като към настоящия момент е 4 лв. Предложението е тя да бъде увеличена на 10 лв. Промяната е от съществено значение с оглед на спецификата на услугата и числеността на служителите, които са ангажирани с предоставянето й. В този си вид таксата е много ниска и не отговаря на ресурсите, които се изразходват по предоставяне на услугата. Увеличението е оправдано предвид разходите за ангажирания персонал, специфичния софтуер, който се използва, базата данни и техниката.

Изпълнителна агенция по рибарство и аквакултури предоставя справка или издава удостоверение срещу такса в размер на 2 лв. по чл. 20 от Тарифата. Тази такса е крайно недостатъчна за покриване на разходите по предоставяне на услугата. Съответно предложението е тя да бъде увеличена от 2 лв. на 5 лв.

По отношение на издаваните от ИАРА билети за любителски риболов се предлага изменение на таксата така: „За издаване и презаверка на билет за любителски риболов на физическо лице се събира такса, както следва:

1. на седмичен 5 лв.;

2. на месечен 10 лв.;

3. на шестмесечен 18 лв.;

4. на годишен 30 лв.”

Предложенията имат за цел актуализация на таксите във връзка с инфлационните процеси в страната през последните девет години, като инфлацията е приблизително 20 %. Таксата, която се заплаща е крайно недостатъчна и не покрива разходите, които се извършват за осъществяване на контрол, обработване на документи.

Необходимо е премахването на някои текстове от сега действащата Тарифа, във връзка с привеждането й в съответствие със ЗРА. В чл. 2, изр. 1 е заложено за „придобиване на право за извършване на стопански риболов с кораб във водите на Черно море и в крайморски езера и блата” да се събира годишна такса. През 2012 г. в чл. 3, ал. 2, т. 1 от Закона за рибарството и аквакултурите са отпаднали думите „в крайморски езера и блата”. Също така в чл. 17, ал. 1 от ЗРА е нормативно установено, че стопански риболов във водите на Черно море и река Дунав се извършва след издаване на разрешително за стопански риболов и придобиване на право за усвояване на ресурс от риба и други водни организми. Заличаването на думите „и крайморски езера и блата” от чл. 2, от Тарифата, събирани по ЗРА, има за цел да се отстрани противоречието с разпоредбите на чл. 3, ал. 2, т. 1 от ЗРА, в който е изрично установено, че за стопански риболов се ползват българския участък на р. Дунав, вътрешните морски води, териториално море и изключителна икономическа зона в Черно море. Поради същата причина е необходима и отмяната на чл. 2, т. 6 от Тарифата, тъй като не би следвало да се събира такса в риболовни обекти – крайморски езера и блата. Стопански риболов в горепосочените рибностопански обекти не е допустим по действащия към настоящия момент ЗРА.

По отношение на чл. 6 от Тарифата е необходима отмяна, тъй като думите ”придобиване право за извършване на стопански риболов в рибностопански обекти по чл. 3, ал. 1, т. 2 от ЗРА–държавна собственост, или в зони от тях се събира такса в размер на 0,60 лв./дка” не съответстват на Закона за рибарството и аквакултурите.

В чл. 3, ал. 1, т. 2 от ЗРА са изброени изкуствените водни обекти, в т.ч. “язовирите, бентовете и изравнителите, каналите, баластриерните водоеми, хидропарковете, технологичните водоеми на електрическите централи и на други индустриални предприятия или земеделски стопанства”. В чл. 3, ал. 2, т. 1 от ЗРА, е установено, че за стопански риболов се ползват българския участък на р. Дунав, вътрешните морски води, териториално море и изключителна икономическа зона в Черно море. Необходима е отмяната на целия чл. 6 от Тарифата, с цел отстраняване на противоречията със закона, тъй като няма как да се извършва стопански риболов в изкуствени водни обекти по чл. 3, ал. 1, т. 2 от ЗРА.

Предложените изменения са съобразени с изискванията на действащото законодателство. Предложените размери на таксите са съобразени с изискването на чл. 7а от Закона за ограничаване на административното регулиране и административния контрол върху стопанската дейност и разходването им, съгласно който размерът на таксата трябва да съответства на разходите на административния орган за извършване на съответната услуга и за упражняване на контрола, в т.ч. необходимите материално-технически разходи и всички административни разходи за изпълнение на задълженията на длъжностните лица с оглед на тяхната квалификация и изразходвано работно време, като административните разходи не могат да надвишават 20 на сто от размера на таксата.

Подготвените изменения ще доведат до актуализиране на законодателството в областта на рибарството, повишаване на приходите и даване на възможност да се приведе в изпълнение Регламент за изпълнение (ЕС) № 404/2011 на Комисията от 08 април 2011 година за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (ОВ L 112, 30.04.2011 г.)

Предложеният проект на постановление на Министерския съвет няма да доведе до пряко и/или косвено въздействие върху държавния бюджет, поради което се прилага финансова обосновка, по Приложение № 2.2. към чл. 35, ал. 1, т. 4, буква „б” от Устройствения правилник на Министерския съвет и на неговата администрация. Размерите на таксите са съобразени с темпа на ръст на инфлационния индекс за страната през последните девет години. Общия брой на услуги, разрешителни, удостоверения, билети и вписвания в регистри предоставени за 2015 г. е около 216 000, като се предвижда около 20% увеличение на приходите по тях на годишна база. Увеличението на разходите на заинтересованите физически и юридически лица, се прогнозира да бъде минимално.

Проектът не съдържа разпоредби, транспониращи актове на Европейския съюз, поради което не е необходимо прилагането на таблица на съответствието с правото на Европейския съюз.

Съгласно изискванията на чл. 26, ал. 3 и 4 от Закона за нормативните актове проектът на постановление за изменение и допълнение на Тарифата за таксите,

събирани по Закона за рибарството и аквакултурите, докладът от министъра на земеделието, храните и горите и частичната предварителната оценка на въздействието са публикувани на Портала за обществени консултации и на интернет страницата на Министерството на земеделието, храните и горите за срок 30 дни.

Проектът на постановление за изменение и допълнение на Тарифата за таксите, събирани по Закона за рибарството и аквакултурите е съгласуван в съответствие с чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

### Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме проекта на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите.

С уважение,

**РУМЕН ПОРОЖАНОВ**

*Министър*